ಸಿನಿರಂಗದಲ್ಲಿ ಪುರುಷರನ್ನ ಹೀರೋ ಥರ ನೋಡ್ತಾರೆ, ಮಹಿಳೆಯರನ್ನ ಮಾನಗೆಟ್ಟವರಂತೆ ನಡೆಸಿಕೊಳ್ತಾರೆ ಬಣ್ಣದ ಲೋಕದಲ್ಲಿ ಭಿನ್ನಾಭಿಪ್ರಾಯಗಳು ಹೊಸತೇನಲ್ಲ. ಆರೋಪ, ಪ್ರತ್ಯಾರೋಪ, ನಿಂದನೆ, ಮನಸ್ತಾಪ ಇವು ಚಿತ್ರರಂಗದ ಒಡನಾಡಿಗಳಿದ್ದಂತೆ. ನಾವೆಲ್ಲರೂ ಒಂದೇ ಎಂದು ಹೇಳುತ್ತಿರುವಾಗಲೇ ಒಳಗೊಂದು ಸಣ್ಣ ಅಸಮಾಧಾನದ ಕಿಡಿ ಹೊತ್ತಿಕೊಂಡಿರುತ್ತದೆ. ಅದರಲ್ಲಿಯೂ ಬಣ್ಣದ ಲೋಕದಲ್ಲಿ ಪುರುಷ ಹಾಗೂ ಮಹಿಳಾ ಕಲಾವಿದರ ಮಧ್ಯೆ ಇರುವ ತಾರತಮ್ಯದ ಕುರಿತಾಗಿ ಆಗಾಗ ಒಂದಷ್ಟು ಅಭಿಪ್ರಾಯಗಳು ವ್ಯಕ್ತವಾಗುತ್ತಲೇ ಇರುತ್ತವೆ. ಇದಕ್ಕೆ ಸಂಬಂಧಿಸಿದಂತೆ ಈಗಿನ ಸರದಿ ಬಾಲಿವುಡ್ ನಟಿ ಸೋನಂ ಕಪೂರ್ ಅವರದ್ದಾಗಿದೆ. ಕಳೆದ ಐದಾರು ತಿಂಗಳುಗಳಿಂದ ಬಾಲಿವುಡ್ನಲ್ಲಾಗುತ್ತಿರುವ ಬೆಳವಣಿಗೆಗಳ ಕುರಿತು ಮಾತನಾಡುವುದಕ್ಕೇ ಭಯವಾಗುತ್ತದೆ. ಅದರಲ್ಲೂ ನಟಿಯರು ಧ್ವನಿ ಎತ್ತಿದರೆ ಅವರ ವಿರುದ್ಧ ವ್ಯಕ್ತವಾಗುವ ಅಭಿಪ್ರಾಯ, ಬಳಕೆಯಾಗುವ ಭಾಷೆ ತೀರಾ ಕೆಳಮಟ್ಟದ್ದಾಗಿರುತ್ತದೆ. ಇದಕ್ಕೆ ಕಾರಣ ಮಹಿಳೆಯರು ಅತೀ ಸುಲಭದ ಟಾರ್ಗೆಟ್ ಎಂದು ಬೇಸರ ವ್ಯಕ್ತಪಡಿಸಿದ್ದಾರೆ. ಪುರುಷರನ್ನು ನಡೆಸಿಕೊಳ್ಳುವುದಕ್ಕೂ, ಮಹಿಳೆಯರನ್ನು ನಡೆಸಿಕೊಳ್ಳುವುದಕ್ಕೂ ಇಲ್ಲಿ ತುಂಬಾ ವ್ಯತ್ಯಾಸವಿದ್ದು ನಟಿಯರ ಕುರಿತು ಮಾತನಾಡುವಷ್ಟು ಕೀಳಾಗಿ.. ನಟರ ವಿರುದ್ಧ ಮಾತನಾಡುವುದಿಲ್ಲ ಎನ್ನುವುದು ಕಟುಸತ್ಯ ಎಂದಿದ್ದಾರೆ. ಕಾಸ್ಮೋಪಾಲಿಟನ್ ಇಂಡಿಯಾದೊಂದಿಗಿನ ಸಂದರ್ಶನದಲ್ಲಿ ಮಾತನಾಡಿರುವ ಸೋನಂ, ಇಲ್ಲಿ ನಟರನ್ನು ಮಾತ್ರ ಕಲಾವಿದರು ಎಂದು ಪರಿಗಣಿಸಲಾಗಿದ್ದು ನಟಿಯರನ್ನು ಮಾನಗೆಟ್ಟವರಂತೆ ನಡೆಸಿಕೊಳ್ಳುತ್ತಾರೆ. ನಿರ್ದೇಶಕ, ನಟ, ನಟಿ ಎಲ್ಲರೂ ಕಲಾವಿದರೇ ಇದರಲ್ಲಿ ಲಿಂಗ ತಾರತಮ್ಯ ಏಕೆ ಬರುತ್ತದೆ ಎನ್ನುವುದೇ ಅಚ್ಚರಿ. ಅದರಲ್ಲಿಯೂ ನಟರನ್ನು ನಿಜ ಜೀವನದಲ್ಲಿಯೂ ಹೀರೋ ರೀತಿ ಕಂಡು, ನಟಿಯರನ್ನು ಕಡೆಗಣಿಸುವವರಲ್ಲಿ ಕೆಲ ಮಹಿಳೆಯರೂ ಇರುವುದು ವಿಪರ್ಯಾಸ ಎಂದು ಹೇಳಿದ್ದಾರೆ. ಸುಶಾಂತ್ ಸಿಂಗ್ ಸಾವಿನ ಪ್ರಕರಣದ ನಂತರ ಆತನ ಗೆಳತಿ ರಿಯಾ ಚಕ್ರವರ್ತಿ ಪರ ನಿಂತಿದ್ದಕ್ಕಾಗಿ ಸೋನಂ ಕಪೂರ್ ಅವರನ್ನು ಸಾಮಾಜಿಕ ಜಾಲತಾಣಗಳಲ್ಲಿ ಅತ್ಯಂತ ಕೆಟ್ಟದಾಗಿ ನಿಂದಿಸಲಾಗಿತ್ತು. ಅದರಿಂದ ಬೇಸತ್ತ ಸೋನಂ ತಮ್ಮ ಹಾಗೂ ತಮ್ಮ ಪೋಷಕರ ಇನ್ಸ್ಟಾಗ್ರಾಮ್ ಖಾತೆಗಳಲ್ಲಿ ಕಮೆಂಟ್ ಮಾಡದಂತೆ ಸೆಟ್ಟಿಂಗ್ಸ್ ಬದಲಾಯಿಸಿಕೊಂಡಿದ್ದರು. ಅದಕ್ಕೂ ಟೀಕೆ ವ್ಯಕ್ತವಾದಾಗ ಸಿಟ್ಟಿಗೆದ್ದ ಸೋನಂ, ಮಾಡದ ತಪ್ಪಿಗೆ ನನ್ನ 64 ವರ್ಷದ ಪೋಷಕರು ನೋವು ಅನುಭವಿಸುವ ಅವಶ್ಯಕತೆ ಇಲ್ಲ. ಜೊತೆಗೆ, ಕಮೆಂಟ್ ಮಾಡಿದ್ದಕ್ಕೆ ಹೆದರುವವಳು ನಾನಲ್ಲ. ಬದಲಿಗೆ, ನನಗೆ ನನ್ನ ಮಾನಸಿಕ ನೆಮ್ಮದಿ ಮುಖ್ಯ ಎಂಬ ಸಾಮಾನ್ಯ ಜ್ಞಾನ ಇದೆ ಎಂದು ಪ್ರತಿಕ್ರಿಯಿಸಿದ್ದಾರೆ. The post ಸಿನಿರಂಗದಲ್ಲಿ ಪುರುಷರನ್ನ ಹೀರೋ ಥರ ನೋಡ್ತಾರೆ, ಮಹಿಳೆಯರನ್ನ ಮಾನಗೆಟ್ಟವರಂತೆ ನಡೆಸಿಕೊಳ್ತಾರೆ appeared first on TV9 Kannada.